Torben Hansen (S), 2004-06-01:
Energiaftalerne af 29. marts betyder, at der er mulighed for, at Danmark igen kan indtage førerpositionen, hvad angår vedvarende energi.
Danmark er nu kommet et skridt videre.
Der er dog stadig lang vej igen, og når vi ser på EU's grønbog for energiforsyningssikkerhed, er udfordringerne klare og perspektiverne meget, meget skræmmende, hvis der ikke bliver gjort noget.
De globale klimaproblemer, de stigende priser på olie og gas samt behovet for at garantere forsyningssikkerheden fremover gør, at vi skal have gang i en energipolitik, som garanterer, at vi også om 20-25 år har adgang til billig og miljøvenlig energi.
Det er derfor Socialdemokratiets opfattelse, at Danmark er nødt til at satse på energieffektivitet, energibesparelser og målrettet forsknings- og udviklingsindsats inden for energiteknologi og vedvarende energi i de kommende år
Hvis vi ikke gør det, sidder vi rent forsyningsmæssigt grundigt i suppedasen om nogle år.
Brint er derfor overordentlig interessant, men den er dog næsten udelukkende interessant i sammenhæng med eksempelvis vindkraft, sol og biomasse, og som de nyeste forsøg fra DTU viser, kan der rent faktisk være perspektiv i eksempelvis gylle og affald.
Til transportformål er der også store perspektiver i brint, og alene det faktum, at transportsektoren på europæisk plan står for vel nok en tredjedel af energiforbruget og en tredjedel af det samlede CO2-udslip, viser noget om udfordringens størrelse. Udfordringen skal overvindes af hensyn til både miljø- og forsyningssikkerhed.
Løsningen står dog ikke lige for døren, men med Danmarks stærke position inden for såvel brændselsceller som vindkraft er grundlaget til stede for et nyt eventyr, hvis vi vel at mærke vil det, og jeg kan selvfølgelig ikke forestille mig, at der her i salen er nogen, der ikke vil det.
Men det vil indebære målrettede forsknings- og udviklingsprojekter.
I 1996 iværksatte den daværende SR-regering det brintprogram, som VK-regeringen af uforståelige grunde valgte at skrotte i 2002.
På daværende tidspunkt var man selvfølgelig optaget af at sænke elpriserne som det eneste erhvervspolitiske instrument inden for energiforskningen, men det ser heldigvis ud til, at perspektivet er blevet lidt bredere i det seneste år.
Man kan selvfølgelig også med lise i stemmen sige, at det kun kunne gå fremad. Det er i yderste øjeblik, at denne forespørgsel er berammet.
I Bonn drøftes vedvarende energi, og hvorledes verdens lande kan komme til at bruge mere vedvarende energi, men det er vigtigt hele tiden at huske, at vedvarende energi ikke alene er et alternativ, men også er fremtidens løsning, så afhængigheden af fossile brændstoffer kan høre op på et tidspunkt.
Der er mange spændende perspektiver i biobrændstoffer, og Danmark skal selvfølgelig opfylde EU's regler på det punkt.
Ideelt set bør biobrændstoffer være et mellemstadium på vejen mod de mere langsigtede løsninger som brint og brændselsceller.
Det er Socialdemokratiets opfattelse, at der er mange spændende forskningsresultater inden for dette område, men at det hele tiden er vigtigt at holde sig for øje, at det samlede energiregnskab skal stemme og ikke skal resultere i, at store braklagte arealer pludselig skal i drift igen med negative miljøkonsekvenser til følge.
Forskningen i, udviklingen og prioriteringen af vedvarende energi skal hele tiden styrkes, og vi ser nu også - heldigvis for det - at Rusland vil ratificere Kyotoprotokollen.
Det vidner endnu en gang om, at det ikke nytter noget, at vi stikker hovedet i busken og tror, at klimaproblemer er noget, der bare går over.
Vi er nødt til at leve op til vores forpligtelser, og derfor kan vi også stemme
for vedtagelsen, som lægger op til en strategi på brint- og brændselscelleområdet.